Христо Смирненски
Изборен позив

chitanka.info

Изборен позив[0]

Дайте капки валерианови,

идат изборните дни

и четците Добриянови

страх и трепет засени[1]!

В градовете и паланките

„Дружна песен“ екне пак…

Ще изтръпнат скоро банките

пред пробудений бедняк.

Угоените участници

на пладнешкия грабеж —

жълтокървавите властници —

ще покрие зимен скреж.

Мигар черната мизерия

с празни думи се гаси?

Мигар с жълта жандармерия

алчника ще се спаси?

Дайте капки валерианови,

идат изборните дни

и четците Добриянови

страх и трепет засени!

[0] Публикация: Червен смях. Седмично илюстровано литературно-хумористично списание. София, г. I, бр. 14 от 23 март 1920 г., с подпис: Хр. Смирненски.

Написано по повод парламентарните избори, които се провеждат на 28 март 1920 г. ↑

[1] и четците Добриянови // страх и трепет засени — поетът има пред вид народняците. Добриянов — Сава Донев — Добриянов (1876–1946) — буржоазен журналист, член на народняшката партия, редовен сътрудник на в. „Мир“, в който печата клеветнически статии срещу партията на тесните социалисти и работническото движение. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.